Тема: Мәңге яши Тукай безнең күңелләрдә.

Максат: 1) Г.Тукай турында алган белемнәрне гомумиләштерү, тулыландыру;

              2) укучыларның мөстәкыйль  эш күнекмәләрен, сәнгатьле сөйләмен  үстерү;

              3) Тукай иҗаты белән кызыксыну, аңа карата мәхәббәт тәрбияләү.

Җиһаз: Г.Тукай портреты, китап күргәзмәсе, “Тукай эзләре буйлап” – фотораскладушка,“Кушлавычта һәм Кырлайда Тукай көннәре” – в/язма, “Кушлавычта йорт-музеенда” – в/язма, интерактив китап “Г.Тукай”, интерактив такта, каләмдәшләренең сүзләре, иллюстрацияләр, сүзлек эше (“Әдәбият белеме сүзлеге”), укучыларның докладлары, Тукай турында шигырьләр.

Дәрес барышы.
I. Психологик уңай халәт. Интерактив китап буенча “Туган тел” җыры яңгырый, укучылар кушылып җырлый.

II. Актуальләштерү.

      - Әдәбият дәресебезне башлыйбыз. Һәркайсыгызга яхшы кәеф, иҗади дәрт һәм уңышлар телим. Әле башкарган җыр татар халкының гимнына әйләнде. Аның авторы Г.Тукай – үзенең бөек иҗаты белән үлемсез шагыйрь. Ул гаҗәеп бай эчтәлекле, үзенчәлекле мирас калдырды. Бу Башкортстан әдәбиятында да лаеклы урын алды. М.Кәрим, С.Кудаш, Н.Нәҗми һ.б. һәркайсы Тукай мәктәбеннән сабак алды, шагыйрьлеккә юл ярды. Тукайның үз ана теленә мәдхия булып яңгыраган “Туган тел” шигыре башкорт шагыйрьләрендә дә үз туган теле белән горурлану тойгысын көчәйтүдә роль уйнады. Р.Гариповның башкорт теленә багышлап язган “Туган тел” шигырендә татар халык шагыйре шигыреннән бер өзекне эпиграф итеп ала. 

      Якташыбыз, шигърият аксакалы, БР халык шагыйре, М.Горький исемендәге Дәүләт, республикабызның С.Юлаев исемендәге, Татарстан Язучылар берлегенең Г.Исхакый исемендәге бүләкләре иясе Наҗар Нәҗми болай дигән иде: “Күпме еллар яшәп җитә алсаң икән, җитсәң икән Тукай яшенә” ул моны болай аңлаткан иде: - Тукай 27 яшендә дөнья куйган. Ә мин аның 3 гомерен диярлек яшәгәнмен. Ләкин Тукай дәрәҗәсенә яшәлгән еллар санынча гына җитеп булмый. Тукай – бөек. Һәм ул үз бөеклеген белгән. “Хәзрәте Пушкин вә Лермонтов, Тукай - өч йолдыз ул”, дигән. Ятимлеген, базарда сатылып торган балачагын да искә алганда, Тукай дворян балалары, Пушкин һәм Лермонтовтан да өстен тора. Тукай – ул легенда”. Тукайдан кала иң беренче булып 1966 елда, тоталитар система кысасында яшәгән дәвердә “Татар теле” дигән үлемсез шигырьне иҗат итә. 

             Яндың да син, туңдың да син,

             Нишләтмәде язмыш сине.
             Дөньяда күп нәрсә күрдең,

             Әй, мөкатдәс Тукай теле.

        - Бу җәһәттән ниләр әйтерсез?
        Җаваплар. 

        - Балалар, сез Тукай иҗаты буенча бик күп эзләнүләр алып бардыгыз. Эшегезнең нәтиҗәсе – бүгенге дәрес. Тукай ни өчен безнең күңелләрдә, ни өчен халык аны үзенең шагыйре итеп таныды икән?

         Хәзер төркемнәргә бүленәбез. Габдулланың балалык еллары турында бер-берегезгә сораулар һәм җаваплар бирәсез. Һәр төркемгә бер минут вакыт бирелә. 

         (Бу вакытта интернеттан һәм интерактив китаптан алган  рәсемнәр тактада)

        - Ике төркем дә җавапларны ничек бирде? 

        (Дөрес). Үзбәя.

        Хәзер тагын бер тапкыр Тукай эзләрен саклаучы урыннарга сәяхәт ясап алабыз. (Кушлавычтагы йорт-музее – видеоязмадан фрагментлар карау. 

       Әнә чирәмле киң ишегалды. Бу чирәмле сукмаклардан нәни Габдулла үткән. Әнә ишегалдының бер ягында бакча һәм зур йорт. Бакчадагы җимеш агачлары Габдулланы көн саен каршы алганнар һәм озатып калганнар. Якында гына инеш челтери. 

        Зурмы? – дисәң, зур түгелдер, бу авыл бик кечкенә, 

        Халкының эчкән суы бик кечкенә - инеш кенә, - дип Габдулла җырлый сыман.

        Ә инде Кырлай урманнарына кереп, кызарып пешкән җиләкләргә үрелү белән, шул тирәдә генә чыршы, наратлар арасында хәл җыеп, күккә карап яткан Габдулланың: 

        Урманында кып-кызыл кура җиләк тә җир җиләк, 

        Күз ачып йомганчы, һичшиксез, җыярсың бер чиләк дип, көйләп җырлаганы ишетелә).

        “Мин кечкенәдән үк җырчы идем, - ди Габдулла, - кайда гына ишетсәм дә, җырлау тавышын салкын кан белән тыңлый алмый идем” ...

· Хәзер “Әллүки” (“Милли моңнар”) язылу тарихын иптәшегез әзерләп килде. 

      (Көннәрнең берендә Габдулла номерында утырганда аның колагына ниндидер көй ишетелә. Кайда гына ишетмәсен, халык җырларына битараф булмаган Тукай коридорга чыга һәм көй яңгыраган якка бара. Көйнең моңы аны үзенә тарта. Ярым ачык ишек янына басып бүлмәнең түреннән килгән тавышны тыңлап уйга чума шагыйрь. Ә бу бит таныш номер. Анда С.Рәмиев тора. Тукай номерга керә һәм моңланып җырлап яткан Сәгыйтьне күрә. “Әйт әле, нинди җыр җырлыйсың? Бу җыр бит минем табан асларына кадәр үтеп керде”. Сәгыйть, бераз аптырабрак: “Син аны белмисеңмени? Бу бит “Әллүки”. Менә шул көйнең астында яза да инде Тукай үзенең данлыклы “Милли моңнар” шигырен.

      Укучы сөйләгәндә интерактив китап буенча “Әллүки” җырын тыңлыйбыз).

· Ял итеп алдык. Моңлы җыр тыңлаганнан соң, күңелләр тагы да нечкәрде.

       Беренче бирем. Укучылар парларда эшли. Габдулланың кечкенә Апуштан зур Тукайга әйләнүен тикшерүне дәвам итәбез. 

       (Җаваплар: 1. Кырлайда Маһруйбикә абыстай һәм Фәтхерахман хәзрәттә; 2. Җаекта Мотыйгулла  хәзрәттә белем алу; 3. “Фикер “ гәзитендә мөсәххих ; 4. “Әлгасрел җәдит” журналында; 5. “Уклар” исемле журналда эш; 6. “Яшен”, “Ялт-йолт” журналларында; 7. “Әл-ислах” журналында эш.
        Икенче бирем. Ике төркемгә бүленеп эшлибез. I төркем – Җаек,  II – Казан чорларына бәя бирәбез. Бу чорларда нинди җанрлар иҗат итә?
       (Җаваплар. Бер-береңә бәя).

       - Сүзлек эше. Интерактив тактада фәрд, кыйтга, элегия сүзләре язып аңлатыла.

       Өченче бирем. Иҗатындагы төп тема, мотивлар. 

       (Җаваплар. Бер-береңә бәя).

       Дүртенче бирем. “Сабыйга”, “Дустларга бер сүз” шигырьләренә идея-тематик анализ. (Төркем җитәкчеләре сөйләгәндә шигырьләр тактада күрсәтелә. Бәя).

       - Индивидуаль биремнәр бар иде. 1. Укучылар “Тукай һәм мәхәббәт”, “Тукай һәм музыка”, “Әдәбияттта һәм сәнгатьтә Тукай образы”, “Тукай иҗатында “Салкынлык”, “Тукай һәм Башкортстан” дигән темаларга докладлар әзерләде. Кыскача эчтәлекләре белән таныштыралар.

       2.Г.Тукай турында шигырьләр алып килдегез. (Н.Нәҗминең “Булгандыр бит”, Х.Кәримнең “Ташта эзләр калган”, Ф.Яруллинның “Бәп-бәләкәй Апуштан”, И.Юзеевның “Тукай теле” һ.б. шигырьләр.)
       3.Г.Тукай турында каләмдәшләре әйткән сүзләр алып килдегез (Укучылар Г.Исхакый, Г.ИбраҺимов, М.Җәлил, С.Михалков, С.Хәким сүзләрен укый).

      - Г.Тукайның тормыш юлы һәм иҗаты буенча алган белемнәребезне тестлар аша тикшерәбез (Интерактив китаптагы тестлар буенча).

       IV. Рефлексия. 1) Г.Тукай - өлкәннәрнең дә, балаларның да яраткан шагыйре. Шигырьләрен яттан өйрәнәбез. Алар безне нәрсәгә өйрәтә? (Укучыларның җаваплары).

Ул гына түгел, Г.Тукай Россиядәге халыкларның үзара дус, тату яшәүләрен яклый. Ул үзенең “Олугъ юбилей мөнәсәбәте белән халык өмидләре” дигән шигырендә болай ди: 
            Рус җирендә без әсәрле, эзле без,

            Тарихында бер дә тапсыз көзге без.

            Рус белән тормыш кичердек сайрашып,

            Тел, лөгать, гадәт вә әхлак алмашып ...
            Без сугышта юлбарыстан көчлебез,

            Без тынычта аттан артык эшлибез, - ди. 

2) Г.Тукай ничек күз алдына килеп басты? (Мәгърифәтче, җәдитче, халыкчы, милләтче, реалист шагыйрь, җырчы – алты яшьтән халык җырларын җырлый, милли шагыйрь, тәрҗемәче, тәнкыйтьче).

3)  Нинди сыйфатлары шагыйрь, язучы булуга китерә? 

             Т ырыш , тыйнак

             У ңган

             К ешелекле

             А кыллы
            Й омшак күңелле, иманлы.

4) Ни өчен “халык шагыйре” исемен йөртә? (“ачы хәсрәт көен” көйләве белән халык күңелен җәлеп итә; кеше хакын ашаучы изүче сыйныфларны тәнкыйтьли (“Сорыкортларга”); халык белән үзен бербөтен итеп күрсәтә (“Милләткә”); халыкның тарихи язмышы турында уйлана (“Кичке азан”); хакыйкатьне ача ).

        Хәзер һәрберегез үзегезгә бәя бирерсез, җавапларыгыз тактадагы схема белән туры киләме?
татар халкының

                                                                      йөз аклыгы
мәгърифәтче                                                                                                        “Әл-ислах”

        җәдитче                                                                                                      “Яшен”, “Ялт-йолт” 

          халыкчы                                                                                                   “Әлгасрел-җәдит”

  милли шагыйрь
              милләтче

Г.Тукай
1886-1913

реалист шагыйрь                                                                                                “Фикер” гәзите

               җырчы

      тәрҗемәче                                                                                                         Җаек

 тәнкыйтьче                                                       исеме                                              Кырлай

                                                                        мәңгелек

       Җаваплар туры килде. Дәрес өчен  билгеләр алу.

V. Өй эше: Г.Тукай иҗаты бенча сочинение язарга. Темасын укучылар үзләре сайлый.

VI. Йомгаклау. 

       Халкым Г.Тукайны үз җырчысы, үз шагыйре итеп кабул итте.

                “Сөй гомерне, сөй халыкны, 

                Сөй халыкның дөньясын” , – дип язды бит үзе дә.

                “Аның шигыре халыкның күңеленә зур хис сала” (Ш.Бабич).
                “Тукай моңы, Тукай адәбе, Тукай иманы – безнең мәңгелек хәзинәбез” (М.Кәрим)

                “Телсез идек – Тукай безне телле итте, җырсыз идек – Тукай безне җырлы итте” 

(С.Кудаш). (Бу цитаталарны укучылар интерактив тактадан укый).

                Зирәк акыллы Тукайның әсәрләре бүген дә безнең күңел дөньябызны яктыртып, баетып килә. Туган халкын сөюе, телебезгә тирән мәхәббәте аның гомерен озынайта. Тукай мәңге безнең күңелләрдә. 

